Lahden hiihtokeskuksen alueella tehdyt luvattomat rakennustyöt ovat tuhonneet osan sisällisodan aikaisista juoksuhaudoista. Rakentaminen on lähtenyt käyntiin liian vauhdilla ilman tarkkoja suunnitelmia, sanoo Lahden kaupunginpuutarhuri.

Mistä on kyse? Latu-urien levennykset ja metsätyöt ovat aiheuttaneet vahinkoa muinaismuistoalueelle Lahdessa

Levennykset ylsivät 1918 sisällissodan ampumapoteroihin ja yhdestä kohden suppa-alueeseen

Vahinkojen suuruutta arvioidaan keväällä lumien sulettua

Rakennustyöt aloitettiin ilman tarpeellisia lupia

Lahden kaupungin virkamiehet ja MM-kisajärjestäjät järjestivät yhteisen maastokatselmuksen hiihtokeskuksen rinteisiin perjantaiaamuna.

Epäilykset vuoden 1918 sisällissodan aikaisten muinaismuistojen tuhoutumisesta osoittautuivat katselmuksessa todellisiksi. MM-kisoja varten hiihtokeskuksen rinteissä on pitänyt leventää latu-uria, mutta levennyksiä tehdessä, osa juoksuhaudoista on tuhoutunut.

Osa muinaismuistoista on tuhoutunut täydellisesti. Kirsi Kujala

– Osa muinaismuistoista on tuhoutunut täydellisesti. Ne ovat jääneet rakentamisen alle, Lahden kaupunginpuutarhuri Kirsi Kujala toteaa. Muinaismuistoalueella sijaitsevien juoksuhautojen tuhoutuminen johtuu mokasta kaupungin sisällä.

Hiihtokeskuksen rinteissä maastorakentamista on tehty kaupungin työntekijöiden toimesta ilman, että kaupungin sisällä töihin olisi pyydetty tarvittavia rakennuslupia.

– Rakentaminen on lähtenyt käyntiin liian vauhdilla ilman tarkkoja suunnitelmia, eikä ole muistettu hakea lupia maastorakentamiseen, Kujala summaa.

Myös kaupunginmuseon tutkimuspäällikkö Hannu Takala arvioi, että työt ovat aiheuttaneet vahinkoa alueella. Hän ei kuitenkaan pysty arvioimaan vahinkojen määrää ja laatua ennen kuin lumet sulavat.

Hiihtokeskuksen rinteessä on levennetty latuja ilman lupia. Vihtori Koskinen/ Yle

Muinaismuistojen lisäksi myös luontoarvot kärsineet

Kaupunginpuutarhuri Kirsi Kujalan mukaan sotilasmuinaismuistojen lisäksi myös luontoarvot ovat kärsineet rakennustöissä.

Ihmisen täytyy yrittää korjata maisemaan tehdyt vauriot. Kirsi Kujala

– Luontoarvot ovat kärsineet, kun suppiin on valunut maa-ainesta rakennettaessa. Lisäksi kasvillisuuteen on kohdistunut myös erinäisiä asioita. Ihmisen täytyy yrittää korjata maisemaan tehdyt vauriot.

Lahden hyppyrimäkien tuntumassa on sadoittain sisällissodan aikaisia punakaartin poteroita ja saksalaisten juoksuhautoja.

Ensimmäiseksi sisällissodan aikaisten muinaisjäänteiden tuhoutumisesta kertoi Etelä-Suomen Sanomat (siirryt toiseen palveluun).

_Juttua täydennetty 22.1. kello 14:55 _